Днес има още 11 положителни случая на COVID-19 у нас. Така случаите стават 92, заяви председателят на Националния оперативен щаб генерал-майор проф. д-р Венцислав Мутафчийски

Има два нови областни града, които са засегнати - Смолян - 1 пациент и Велико Търново - един пациент. И двамата са в добро общо състояние. Пациенът в Смолян се е върнал от Великобритания преди два дни. Останалите 9 заразени са в София.

Към днешния ден няма нови установени случаи в Банско.

Генерал Венцислав Мутафчийски разясни, че гражданите, които идват от рискови държави, остават под карантина.

По време на карантината, ако имат оплаквания се обаждат на личния лекар, който преценява дали да го изпрати в болница или не. Личният лекар не се среща с тези пациенти.

Ако лекарят е преценил, че състоянието на болния е средно-тежко или тежко, той се обажда на Бърза помощ или РЗИ, за да се осигури транспорт на болния до болницата.

В болницата пациентът се тества. При положителен резултат се развиват няколко сценария. Първият е лечение в къщи при леко и средно-тежко състояние, сценарий две - при по-тежко състояние се приема в болница, сценарий три - при възрастен пациент, дори и в средно тежко състояние се приема в болница.

Не се тестват пациенти, които са в извънболнично лечение, защото лабораториите имат определен капацитет, каза ген. Мутафчийски.

Той заяви, че в НС са препоръчали да не работи вентилацията, а ще се разчита на естествена вентилация през вратите.

Институтът Робърт Кох препоръчва във всички административни сгради и жилищни сгради, където има централна климатизация, тя да бъде изключена.

Това е една от загадките, която беше установена в круизния кораб "Даймънд Принцес" за най-вероятната причина за широкия мащаб от заразяване заради циркулацията във вентилационната система. Това не е безобидно, заяви ген. Мутафчийски.